ایرانین باشکندی تهران‌داکی ایران ملی کیتابخاناسین‌دا "تورکیه بؤلومو" آچیلدی.
آچیلیشا تورکیه‌نین تهران ائلچیسی پروفسور دکتر دریا اؤرس ایله ایران ملی کیتابخانا و سندلر تشکیلاتینین باشقانی اشرف بروجردی قاتیلدی.
ائلچی اؤرس، تورکیه ایله ایران آراسین‌داکی سیاسی و اقتصادی ایلیشکیلرین درین‌لیگینین هر کس طرفین‌دن بیلیندیگینه ایشاره ائد‌رک، مد‌نی ساحه‌ده‌کی ایلیشکی‌لری ده گلیشدیرمک مقصدیله بئله بیر آددیم آتیلدیغینی سؤیله‌دی.
ایران ملی کیتابخاناسینین ایچینده آچیلان بؤلومه تورکیه جمهوریتی دؤولتینین مدنیت، ادبیات، دین و تاریخ ساحه‌لرین‌ده مین ۵۰۰ کیتاب هدیه ائتدیگینی بیلدیره‌ن اؤرس، بونلاری قید ائتدی:
"تورکیه بؤلومو، ایکی اؤلکه آراسین‌دا یئنی اوفوقلارا پنجره‌لر آچیر. پنجره آچماق و سالاملاشماق چوخ اؤنملی. تورکیه ایله ایران خالقلاری آراسین‌دا بو ایستی و یاخین سالاملاشماغی، بو گون بورادا کیچیک بیر کیتابخانا ایله محکملندیرمیش اولماق‌دان بؤیوک سئوینج دویوروق. بو بؤلومه اولان دستگیمیزی آردیجیل شکیل‌ده داوام ائتدیرجییک".
کیتابخانایا باغیشلادیغی کیتاب ساییسینی آرتیراجاقلارینی بیلدیره‌ن اؤرس، بئله دئدی:
"بیز بؤلگه‌ده باریش، ثابت‌لیک و دوستلوق اوچون چالیشیریق و بونو دا کیتابخانالاردان باشلاماق ایسته‌ییریک. کیتاب هر شئیین آچاری‌دیر".
ایران ملی کیتابخانا و سندلر تشکیلاتینین باشقانی بروجردی ایسه، تورکیه بؤلومونون آچیلماسی ایله تورکیه ملی کیتابخاناسی ایله امکداش‌لیغینی آرتیرماغی و اونلارین قایناقلاریندان ایستیفاده ائتمه‌یی اومود ائتدیکلرینی دئدی.
بروجردی،
"بو آددیمین دوست و دگرلی اؤلکه تورکیه ایله مد‌نی ساحه‌ده ایلیشکیلریمیزین گوجلندیریلمه‌سی اوچون یاخشی باشلانغیج اولماسینی آرزو ائدیریک" دئیه دانیشدی.
